На основу члана 18. Закона о ефикасном коришћењу енергије ("Службени гласник Републике Србије", број 25/2013), члана 2. Правилника о условима за именовање енергетских менаџера у органима јединица локалне самоуправе ("Службени гласник Републике Србије", број 31/2016) и члана 37. Статута Града Ниша ("Службени лист Града Ниша", број 88/2008 и 143/2016),

Скупштина Града Ниша, на седници од 2017. године, донела је

**РЕШЕЊЕ**

**О ИМЕНОВАЊУ ЕНЕРГЕТСКОГ МЕНАЏЕРА ГРАДА НИША**

**I**

Бранко Андрејевић, дипломирани инжењер електронике, именује се за Енергетског менаџера Града Ниша.

**II**

Енергетски менаџер Града Ниша се именује на период од две године.

Сва питања, везана за права из рада и по основу рада, решаваће надлежно радно тело Скупштине Града Ниша.

**III**

Енергетски менаџер обавља послове прописане Законом о ефикасном коришћењу енергије и Правилником о условима за именовање енергетских менаџера у органима јединица локалне самоуправе и то:

* прикупља и анализира податке о начину коришћења енергије обвезника система;
* припрема програме и планове из члана 6. став 1. тач. 4) и 5) наведеног закона;
* предлаже мере које доприносе ефикасном коришћењу енергије и учествује у њиховој реализацији;
* стара се о припреми годишњег извештаја из члана 18. став 1. тачка 6) наведеног закона;
* предузима и друге активности и мере прописане законом.

**IV**

Средства за финансирање рада Енергетског менаџера обезбеђују се у буџету Града Ниша.

**V**

Енергетски менаџер је независан и самосталан у свом раду.

**VI**

У вршењу послова, Енергетски менаџер поступа у складу са законом, прописима града и правилима струке.

**VII**

Стручне и административно-техничке послове за Енергетског менаџера обавља Градска управа Града Ниша – секретаријат надлежан за послове енергетике.

**VIII**

Рад Енергетског менаџера је јаван и његове активности се презентирају на званичној интернет страници Града Ниша.

**IX**

На захтев Енергетског менаџера, у вези са делатностима које обавља из своје надлежности, органи и службе Града и градских општина, јавних предузећа и установа чији је оснивач Град Ниш, дужни су да дају одговарајуће информације којима располажу или податке из евиденција којима располажу.

Енергетски менаџер дужан је да чува тајност података у складу са законом.

**X**

Енергетски менаџер подноси годишњи извештај о своме раду Скупштини града.

На захтев Скупштине града, Енергетски менаџер доставља тражене информације и кварталне извештаје о раду.

**XI**

Решење објавити у "Службеном листу Града Ниша."

Број:

У Нишу, 2017. године

**СКУПШТИНА ГРАДА НИША**

Председник

Мр Раде Рајковић

О б р а з л о ж е њ е

Правни основ за доношење Решења о именовању Енергетског менаџера Града Ниша су члан 18. Закона о ефикасном коришћењу енергије ("Службени гласник Републике Србије", број 25/2013), члан 2. Правилника о условима за именовање енергетских менаџера у органима јединица локалне самоуправе ("Службени гласник Републике Србије", број 31/2016) и члан 37. Статута Града Ниша ("Службени лист Града Ниша", број 88/2008 и 143/2016).

Одредбама члана 16. Закона о ефикасном коришћењу енергије прописано је да су обвезници система енергетског менаџмента, поред осталих и органи јединица локалне самоуправе са више од 20000 становника, а чланом 18. овог Закона да је обвезник система дужан нарочито да именује потребан број енергетских менаџера, као и да може да их именује из реда стално запослених лица код обвезника система или по основу уговора.

Члан 2. Правилника о условима за именовање енергетских менаџера у органима јединице локалне самоуправе („Службени гласник РС", број 31/2016), који уређује ближе услове за именовање енергетских менаџера, прописује да јединице локалне самоуправе које су обвезници система енергетског менаџмента именују најмање једног енергетског менаџера, као и да енергетски менаџер испуњава услове за именовање ако има положен испит за енергетског менаџера за област општинске енергетике у смислу прописа којим се уређују програм обуке и испит за енергетског менаџера и лиценцу за обављање послова енергетског менаџера.

Енергетски менаџер се именује из реда стално запослених или по основу уговора са ангажованим лицем у складу са законом којим се уређује ефикасно коришћење енергије.

На основу наведеног Градска управа Града Ниша израдила је нацрт Решења о именовању енергетског менаџера.

У прилогу нацрта Решења налази се и биографија кандидата чије се именовање предлаже.

НАЧЕЛНИК

Љубиша Јанић